Habib Nurmagomedov: “Ronaldu Dog‘istonda tug‘ilganda UFC chempioni bo‘lardi”

Yengil vazn toifasida UFC chempioni Habib Nurmagomedov 16-fevral kuni Chempionlar Ligasi doirasida “Barselona” — PSJ uchrashuvini (1:4) tomosha qilish uchun “Kamp Nou”ga tashrif buyurdi. Ertasi kuni Habib futbolga bo‘lgan qiziqishi haqida Instagram’da o‘z fikrlarini qoldirdi.

Men bolaligimdan futbolni yaxshi ko‘raman va har doim futbolchi bo‘lishni orzu qilganman, biroq men Dog‘istonda tug‘ilganman va u yerda nima birinchi o‘rinda turishini yaxshi bilasiz.
Kim bilsin, ehtimol, Ronaldo (Habib Krishtianu Ronalduni nazarda tutmoqda — izoh “Daryo”) Dog‘istonda tug‘ilganda UFC chempioni bo‘lardi. Umuman olganda, shuni aytmoqchimanki, futbol — bu haqiqiy sport. Yakkakurashlarga esa tasodifan kelib qolganman. Hazil, bu tasodif emas.
Bir kun kelib sizlarga bolaligimda futbolga qay darajada qiziqqanim va darsda (6-sinfda) o‘tirib, daftarga 200 futbolchi nomini (o‘sha vaqtda internet yo‘q edi) yozib chiqqanimni aytib beraman.
Bu afsonaviy stadionda bo‘lganimdan va o‘yinni jonli ko‘rganimdan xursandman.
Habib Nurmagomedov, UFC jangchisi

Yanada ko‘proq futbol va sport yangiliklaridan boxabar bo‘lishni istasangiz, “Daryo”ning Telegram’dagi rasmiy sport kanali — @Daryo_Sport24’ga obuna bo‘ling!